A. Slafkovský, poslanec: (2002-07-10):
Takže dovolím si prečítať môj pozmeňujúci a doplňujúci návrh, ktorý upraví, že sa budú vracať len lesné a pôdne cesty urbárom, komposesorátom, fyzickým osobám, mestám a obciam. Pozmeňujúci návrh, bod 1. Tam je znenie: „Doplniť v druhom bode návrhu zákona vo vkladanom odseku 2 za číslovku „1“ slová „a osobitného predpisu 23ch“, vetu ukončiť bodkou za slovom „štátu“ a ostatné vypustiť.“ „Poznámka pod čiarou k odkazu 23ch znie: „23ch) Zákon Slovenskej národnej rady č. 138/1991 Zb. o majetku obcí v znení neskorších predpisov“.“ Odôvodnenie som k tomuto pred chvíľkou povedal, takže to už nebudem čítať. A dovolím si ešte uviesť druhý pozmeňujúci návrh, ktorý ste dostali pred chvíľkou do lavíc pod označením Ia, ktorý sa týka úpravy účinnosti zákona. Pretože v pôvodnom návrhu bol dátum účinnosti 1. 7., navrhujem upraviť dátum účinnosti na 1. 9. 2002. Ďakujem pekne za vypočutie a prosím o podporu. M. Andel, podpredseda NR SR: Ďakujem, pán kolega, za vaše vystúpenie. Teraz dávam slovo poslancovi pánovi Klemensovi. Nech sa páči. J. Klemens, poslanec: Ďakujem, pán predsedajúci. Vážený pán predsedajúci, vážené kolegyne a kolegovia, budem veľmi stručný. S prihliadnutím na dôvody, ktoré zazneli už v prvom čítaní návrhu zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku, ako i na základe rokovania Výboru Národnej rady Slovenskej republiky pre pôdohospodárstvo navrhujem, aby sa Národná rada Slovenskej republiky uzniesla na tom, že v súlade s § 73 ods. 3 písm. b) rokovacieho poriadku nebude pokračovať v rokovaní o návrhu predmetného zákona. Ďakujem. To je všetko. M. Andel, podpredseda NR SR: Ďakujem. Pán Tatár sa hlási s faktickou poznámkou. Nech sa páči, máte slovo. P. Tatár, poslanec: Ďakujem pekne za slovo. Chcem povedať pravý opak. Jednoducho podporujem tento návrh zákona. Ide o normálne naplnenie spravodlivosti. Ide o dokončenie reštitúcií. V podstate v takých pomerných detailoch, ktoré sú ale nevyhnutné na normálne fungovanie majetku, musím len pripomenúť, že asi väčšina poslancov gestorského výboru, pôdohospodárskeho výboru, má veľmi taký pohľad na súkromné vlastníctvo, že mu nežičí, čo je vlastne chyba. Myslím si, že vôbec problematika vlastníctva nepatrí do rezortu pôdohospodárstva alebo rezortu spravodlivosti, alebo ústavnoprávneho výboru, že povinnosťou aj štátu, aj vlády, a teda v prvom rade aj poslancov Národnej rady je ochraňovať vlastníctvo a naprávať staré krivdy, že treba dokončiť túto reštitúciu. V tomto zmysle podporujem aj pozmeňujúci návrh, ktorý je v spoločnej správe. A ten hovorí tiež o tom, že tá stará známa kauza tých lesov na Javorine sa musí vyriešiť. Jednoducho vás prosím aj podporu tohto pozmeňujúceho návrhu, ktorý je v spoločnej správe. Záverom. Naopak, treba podporiť tento návrh, treba podporiť spoločnú správu, treba podporiť pozmeňujúce návrhy predkladateľa pána poslanca Slafkovského, lebo ide naozaj o dobrú vec. A keď my tomu budeme brániť, no tak nezachránime naozaj nič, len nejaký ďalší priestor na štátnu korupciu. A to teda by nebola dobrá vizitka tohto parlamentu. Ďakujem. M. Andel, podpredseda NR SR: Ďakujem. Uzatváram rozpravu o tomto bode rokovania. Pán navrhovateľ, chcete sa vyjadriť? Nech sa páči, máte slovo.